14 Re ka araba jang fa mongwe a re ga a dumele mo Modimong yo a sa mmoneng? Re ka nna ra baya mabaka re dirisa molao wa tlholego wa gore sengwe le sengwe se nna gone ka go bo se dirilwe. Fa re bona sengwe, re dumela gore go tshwanetse ga bo go na le sengwe se se se dirileng. Re ka nna ra re: ‘Fa o ne o le mo lefelong lengwe le le kwa kgakala o bo o bona ntlo e e agilweng sentle e e tletseng ka dijo, o ne o tla dumela ka yone nako eo gore mongwe o agile ntlo eo a bo a tlatsa dikhabote tsa yone ka dijo. Ka tsela e e tshwanang, fa re bona kafa dilo tsa tlholego di tlhamilweng ka gone le letlotlo la dijo tse di mo lefatsheng, a ga go utlwale go dumela gore di tshwanetse tsa bo di bakilwe ke Mongwe?’ Baebele e baya mabaka ka tsela eno e e motlhofo go tlhaloganngwa: “Ke boammaaruri gore, ntlo nngwe le nngwe e agiwa ke mongwe, mme yo o agileng dilo tsotlhe ke Modimo.” (Bahebera 3:4) Le fa go ntse jalo, le fa re ka baya mabaka ka tsela e e utlwalang go le kana kang, ga se batho botlhe ba ba tla tlhatswegang pelo. Baebele e re gopotsa gore batho ba ‘ba nang le tshekamelo e e siameng’ ke bone fela ba ba tla nnang badumedi.—Ditiro 13:48; 2 Bathesalonika 3:2.